**Ministru kabineta noteikumu projekta**

**“Vispārējās pamatizglītības programmas un vispārējās vidējās izglītības programmas īstenošanas kārtība neklātienes un tālmācības formā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta anotācijas kopsavilkums** | |
| Mērķis, risinājums un projekta spēkā stāšanās laiks  (500 zīmes bez atstarpēm) | Tiesību akta projekta mērķis ir kārtības noteikšana vispārējās pamatizglītības un vispārējās vidējās izglītības programmu īstenošanai neklātienes un tālmācības izglītības ieguves formā, kā arī kritēriju izglītības iestādēm noteikšana, lai pilnvērtīgi nodrošinātu izglītības ieguves iespējas minētajās izglītības programmās neklātienes un tālmācības izglītības ieguves formā.  Noteikumi stāsies spēkā nākamajā dienā pēc to izsludināšanas, atsevišķām normām paredzēts spēkā stāšanās pārejas periods. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Vispārējās pamatizglītības programmas un vispārējās vidējās izglītības programmas īstenošanas kārtība neklātienes un tālmācības formā” (turpmāk – noteikumu projekts) izstrādāts atbilstoši Izglītības attīstības pamatnostādņu 2014.-2020. gadam 1.3. rīcības virziena “21. gadsimtam atbilstīgas izglītības vides un izglītības procesa nodrošināšana” noteiktajam.  Noteikumu projekts izstrādāts saskaņā ar Ministru prezidenta Māra Kučinska 2018. gada 11. oktobra rezolūcijā Nr. 12/2018-JUR-123 noteikto uzdevumu līdz 2018. gada 31. decembrim sagatavot un noteiktā kārtībā iesniegt Ministru kabinetā Izglītības likuma (2018. gada 20. septembra likuma “Grozījumi Izglītības likumā” redakcijā) 14. panta 43. punktā minētā tiesību akta projektu, attiecīgi nodrošinot pārejas noteikumu 75. punktā Ministru kabinetam dotā uzdevuma izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas sabiedrības un tautsaimniecības attīstības interesēs ir kvalitatīvas vispārējās pamatizglītības un vispārējās vidējās izglītības pieejamības un ieguves nodrošināšana visiem jauniešiem. Vienlaikus pašreizējā sociāli ekonomiskajā situācijā daļa jauniešu to nav ieguvuši un dažādu apstākļu dēļ nevar mācīties izglītības programmās klātienes izglītības ieguves formā, mācību procesam notiekot pa dienu.  Pēc Izglītības un zinātnes ministrijas rīcībā esošas informācijas izglītojamo skaits Ministru kabineta noteikumos par valsts pamatizglītības standartu un valsts vidējās izglītības standartu minētajās vakara (maiņu), neklātienes un tālmācības vispārējās izglītības programmās 1.-12. klasēs uz 2018. gada 1. septembri ir bijis:   |  |  |  |  | | --- | --- | --- | --- | |  | Pašvaldību izglītības iestādēs | Privātajās izglītības iestādēs | Kopā | | Vakara (maiņu) | 2828 | 0 | 2828 | | Neklātiene | 3247 | 0 | 3247 | | Tālmācība | 1165 | 3052 | 4217 |   Minētajās izglītības programmās kopā mācās 10 292 izglītojamie, kas ir aptuveni 4,99% no vispārējās izglītības ieguvē 1.-12. klasē iesaistīto izglītojamo skaita.  Ar 2018. gada 21. jūnija likumu “Grozījumi Vispārējās izglītības likumā” Vispārējās izglītības likuma pārejas noteikumu 34. un 35. punktā tika ietvertas normas, kas nosaka, ka no 2018. gada 1. augusta vakara (maiņu) vidusskolas vairs nedibina; pašvaldības līdz 2019. gada 28. februārim pieņem lēmumu par vakara (maiņu) vidusskolu nosaukumu maiņu vai likvidācijas vai reorganizācijas pabeigšanu līdz 2020. gada 31. augustam, nodrošinot izglītojamo turpmāku izglītošanos atbilstošā izglītības programmā.  Izglītības programmu apguve neklātienes vai tālmācības izglītības ieguves formā varētu būt piemērota gan Latvijā dzīvojošajiem izglītojamajiem, gan diasporā dzīvojošajiem jauniešiem, kuri vēlas saglabāt saikni ar Latviju un iegūt vispārējo izglītību latviešu valodā.  Ministru kabineta noteikumos par valsts pamatizglītības standartu un pamatizglītības programmu paraugiem un izstrādes stadijā esošajos Ministru kabineta noteikumos par valsts vispārējās vidējās izglītības standartu un vispārējās vidējās izglītības programmu paraugiem visām izglītības iestādēm, kuras īsteno vispārējās izglītības programmas, būs paredzēta lielāka patstāvība mācību procesa plānošanā un īstenošanā. Minētajos Ministru kabineta noteikumos ir iekļauti izglītības programmu paraugi to īstenošanai arī neklātienes un tālmācības formās, tomēr tie izglītības iestādēm nav saistoši. Vispārējās izglītības programmu neklātienes un tālmācības formā mācību priekšmetu saturu izglītojamie lielākoties apgūst patstāvīgi, tomēr izglītojamajiem ir aktuāli saņemt nepieciešamo informatīvo un pedagoģisko atbalstu.  Šobrīd nepastāv tiesiskais regulējums, kas nosaka obligātās prasības, kam jāpiemīt izglītības iestādei, lai tā varētu īstenot izglītības programmas neklātienes un tālmācības formā, kā arī nav noteikta konkrēta šādu izglītības programmu īstenošanas kārtība.  Līdz ar to ir aktuāli izstrādāt normatīvo aktu, kas noteiktu galvenās prasības pilnvērtīga mācību procesa organizēšanai un nodrošināšanai, kvalitatīvi īstenojot vispārējās pamatizglītības un vispārējās vidējās izglītības programmas neklātienes un tālmācības izglītības ieguves formās. Ar noteikumu projektu tiek noteikti galvenie kritēriji, kam pēc būtības jāpiemīt izglītības iestādei, kura īsteno izglītības programmas neklātienes vai tālmācības formā, kā arī kārtība, kādā šīs programmas ir īstenojamas. Tikai ievērojot šīs obligātās prasības, izglītības iestāde ir tiesīga īstenot izglītības programmas atbilstoši attiecīgajos Ministru kabineta noteikumos par valsts izglītības standartiem un izglītības programmu paraugiem noteiktajām prasībām.  Noteikumu projektā ir ietverti šādi kritēriji izglītības iestādēm, kuras īsteno izglītības programmas neklātienes izglītības ieguves formā:  - nepieciešamība nodrošināt izglītības iestādē mācību procesam neklātienes formā piemērotus mācību un metodiskās informācijas resursus un mācību vidi;  - nepieciešamība nodrošināt mācību stundām un klātienes konsultācijām piemērotas mācību telpas.  Izglītības programmās neklātienes izglītības ieguves formā lielāka loma nekā klātienē ir patstāvīgai mācību satura apguvei, kā dēļ ir nepieciešami atbilstoši mācību un metodiskās informācijas resursi, vienlaikus izglītības iestādē ir aktuāli nodrošināt nepieciešamos priekšnoteikumus daļējai izglītības apguvei klātienē.  Papildus noteikts, ka izglītības iestāde, īstenojot izglītības programmas neklātienes izglītības ieguves formā:  - organizē mācību priekšmetu un mācību stundu plānā paredzētās mācību stundas un klātienes konsultācijas pilnā apjomā katrā mācību priekšmetā;  - organizē regulārus temata noslēguma pārbaudes darbus klātienē proporcionāli mācību stundu skaitam nedēļā, bet ne mazāk kā divus temata noslēguma pārbaudes darbus semestrī katrā mācību priekšmetā.  Pilnvērtīga mācību procesa neklātienes izglītības ieguves formā nodrošināšanai ir aktuāli organizēt mācību stundas un konsultācijas klātienē un regulāru izglītojamo mācību sasniegumu vērtēšanu.  Noteikumu projektā ir ietverti šādi kritēriji izglītības iestādēm, kuras īsteno izglītības programmas tālmācības izglītības ieguves formā:  - izglītības iestādē ir nodrošināta mācību procesa norise izglītības iestādes tiešsaistes elektroniskajā mācību vidē (turpmāk – elektroniskā vide) saskaņā ar izglītības iestādes mācību priekšmetu un mācību stundu plānu;  - izglītības iestādē ir nodrošināti izglītojamajiem elektroniskajā vidē visos mācību priekšmetos pieejami daudzveidīgi īpaši strukturēti mācību materiāli mācību satura patstāvīgai apguvei, tai skaitā video materiāli, uzdevumi pašpārbaudei un temata noslēguma pārbaudes darbi;  - izglītības iestādē ir mācību procesa vadīšanai elektroniskajā vidē sagatavoti skolotāji visos mācību priekšmetos;  - izglītības iestādē ir nodrošināta izglītojamo mācību sasniegumu regulāra vērtēšana un visu izglītojamo veikto pārbaudes darbu saglabāšana elektroniskajā vidē mācību gada laikā.  Kritēriji noteikti, ņemot vērā, ka tālmācības izglītības programmu īstenošanai nepieciešams specifisks iestādes infrastruktūras aprīkojums, specifiska pedagogu profesionālā kompetence, t.sk. augstā līmenī attīstīta prasme darbā ar tehnoloģijām mācību procesa organizēšanas un izglītojamo mācību sasniegumu vērtēšanas nodrošināšanai.  Papildus noteikts, ka izglītības iestāde, īstenojot izglītības programmas tālmācības izglītības ieguves formā:  - organizē un nodrošina izglītojamajiem elektroniskajā vidē pieeju izglītības programmai, mācību priekšmetu un mācību stundu plānam, konsultāciju grafikam, mācību priekšmetu programmām, temata noslēguma pārbaudes darbu grafikam un aktuālai informācijai;  - organizē individuālas klātienes konsultācijas pēc izglītojamā pieprasījuma, vienojoties par norises laiku ar mācību priekšmeta skolotāju;  - organizē regulārus temata noslēguma pārbaudes darbus proporcionāli mācību stundu skaitam nedēļā, bet ne mazāk kā divus temata noslēguma pārbaudes darbus semestrī katrā mācību priekšmetā.  Tādējādi noteikumu projektā ir paredzēts, ka izglītības programmas tālmācības izglītības ieguves formā īsteno izglītības iestāde, kura organizē un nodrošina mācību procesa norisi izglītības iestādes tiešsaistes elektroniskajā mācību vidē saskaņā ar izglītības iestādes mācību priekšmetu un mācību stundu plānu. Paredzēts, ka elektroniskajā vidē visos mācību priekšmetos izglītojamajiem tiek nodrošināti īpaši veidoti mācību materiāli mācību satura apguvei tālmācības izglītības ieguves formā. Attiecīgu normu iekļaušana noteikumu projektā vienlaikus nodrošina 2018.gada 20.septembrī pieņemtā likuma “Grozījumi Izglītības likumā” sākotnējās ietekmes novērtējuma ziņojumā (anotācijā) noteikto, ka tālmācības izglītības programmu specifikai būtu jāparedz arī īpašas infrastruktūras (tehnoloģijas, mācību materiāli) pieejamība un cilvēkresursu sagatavotība, lai konkrētā izglītības iestāde spētu nodrošināt kvalitatīvu tālmācības izglītības programmu piedāvājumu.  Noteikumu projektā paredzēts pārejas periods attiecībā par to normu piemērošanu, kas paredz temata noslēguma pārbaudes darbu klātienē organizēšanu proporcionāli mācību stundu skaitam nedēļā, katrā mācību priekšmetā neklātienes izglītības programmās un temata noslēguma pārbaudes darbu organizēšanu proporcionāli mācību stundu skaitam nedēļā katrā mācību priekšmetā tālmācības izglītības programmās. Minētās normas sāks piemērot vienlaicīgi ar  plānoto izglītības satura jauno regulējumu pamatizglītībā un vispārējā vidējā izglītībā – pakāpeniski 2020., 2021. un 2022. gadā, ņemot vērā to, ka šobrīd spēkā esošajos Ministru kabineta noteikumos par valsts izglītības standartiem, mācību priekšmetu standartiem un izglītības programmu paraugiem temata noslēguma pārbaudes darbi nav noteikti.  Noteikumu projekta **mērķis** ir kritēriju un kārtības noteikšana vispārējās pamatizglītības un vispārējās vidējās izglītības programmu īstenošanai neklātienes un tālmācības izglītības ieguves formā.    Noteikumu projekta **būtība** ir Latvijas valsts interesēm atbilstošas vispārējās pamatizglītības un vispārējās vidējās izglītības apguves iespēju pilnvērtīga nodrošināšana personām, kuras vispārējo pamatizglītību vai vispārējo vidējo izglītību apgūst neklātienes vai tālmācības izglītības ieguves formā. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija un Valsts izglītības satura centrs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķgrupa ir izglītojamie, kuri iegūst vispārējo pamatizglītību un vispārējo vidējo izglītības programmās neklātienes vai tālmācības izglītības ieguves formā, kā arī izglītības iestādes, kuras īsteno attiecīgās izglītības programmas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada jaunu administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tiek izstrādāti jauni Ministru kabineta noteikumi par valsts vispārējās vidējās izglītības standartu un vispārējās vidējās izglītības programmu paraugiem.  Nepieciešams izstrādāt:  1) Ministru kabineta noteikumu projektu par grozījumiem Ministru kabineta 2010. gada 17. augusta noteikumos Nr. 788 “Valsts izglītības informācijas sistēmas saturs, uzturēšanas un aktualizācijas kārtība”, precizējot tajā lietoto terminoloģiju attiecībā uz izglītības ieguves formām;  2) Ministru kabineta noteikumu projektu par grozījumiem Ministru kabineta 2016. gada 5. jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”, precizējot tajā lietoto terminoloģiju attiecībā uz izglītības ieguves formām;  3) Ministru kabineta noteikumu projektu par grozījumiem Ministru kabineta 2017. gada 16. jūnija noteikumos Nr. 322 “Noteikumi par Latvijas izglītības klasifikāciju”, precizējot tajā lietoto terminoloģiju attiecībā uz izglītības ieguves formām. |
| 2. | Atbildīgā institūcija | Izglītības un zinātnes ministrija un Valsts izglītības satura centrs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir izstrādāts, sadarbojoties ar izglītības iestāžu, kuras īsteno vispārējās izglītības programmas neklātienes un tālmācības izglītības ieguves formā, direktoriem un direktoru vietniekiem mācību darbā.  Informācija par noteikumu projekta plānoto izveidi sniegta republikas pilsētu un novadu izglītības pārvalžu atbildīgajiem speciālistiem 2018. gada 8. novembrī. |
| 2. | Sabiedrības līdzdalība projekta izstrādē | Konsultācijas ar Rīgas Tālmācības vidusskolas, Rīgas 84. vidusskolas un Brocēnu vidusskolas direktoriem un direktoru vietniekiem; republikas pilsētu un novadu izglītības pārvalžu atbildīgo speciālistu informēšana.  Noteikumu projekts ir ievietots Izglītības un zinātnes ministrijas mājaslapā 2019. gada 18. februārī (pieejams: http://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti). |
| 3. | Sabiedrības līdzdalības rezultāti | Konsultāciju ar šīs sadaļas 1. un 2. punktā minētajām izglītības iestādēm laikā izteiktie priekšlikumi un iebildumi ņemti vērā, izstrādājot noteikumu projektu. Šīs sadaļas 1. un 2. punktā minēto izglītības iestāžu pārstāvji kopumā atbalsta noteikumu projekta virzību. Galvenie priekšlikumi un iebildumi izteikti saistībā ar to, ka noteikumu projektā ir nepieciešams noteikt konkrētu regulējumu, kas nodrošinātu efektīvu un kvalitatīvu elektroniskās vides izmantošanu mācību procesā, tai skaitā izglītojamo izpildīto uzdevumu un kontroldarbu iesniegšanā. Citi būtiski iebildumi vai priekšlikumi nav izteikti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija un izglītības iestādes, kuras īstenos vispārējās pamatizglītības un vispārējās vidējās izglītības programmas neklātienes un tālmācības izglītības ieguves formā. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiešā veidā nenosaka jaunu institūciju izveidi vai esošo iestāžu likvidāciju vai reorganizāciju. |
| 3. | Cita informācija | Nav. |

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

Sīka 67047976

[eriks.sika@izm.gov.lv](mailto:eriks.sika@izm.gov.lv)

Pavloviča 67047860

[initra.pavlovica@izm.gov.lv](mailto:initra.pavlovica@izm.gov.lv)